**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για την πρόταση νόμου «Ο περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) (Τροποποιητικός ) (Aρ. 2) Νόμος του 2023»**

**Παρόντες:**

Νίκος Κέττηρος, πρόεδρος Χρίστος Σενέκης

Χρίστος Χριστόφιας Ζαχαρίας Κουλίας

Νίκος Γεωργίου Σωτήρης Ιωάννου

Γιώργος Κάρουλλας Μιχάλης Γιακουμή

Ρίτα Θεοδώρου Σούπερμαν

Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε την πιο πάνω πρόταση νόμου, που κατατέθηκε από τον βουλευτή κ. Ζαχαρία Κουλία εκ μέρους της κοινοβουλευτικής ομάδας του Δημοκρατικού Κόμματος, σε τρεις συνεδρίες της, που πραγματοποιήθηκαν στις 16 Μαΐου, καθώς και στις 13 και 20 Ιουνίου 2023. Στην πρώτη συνεδρία της επιτροπής κλήθηκαν και παρευρέθηκαν ο διευθυντής της Υπηρεσίας Διαχείρισης Τουρκοκυπριακών Περιουσιών και εκπρόσωποι του Τμήματος Πολεοδομίας και Οικήσεως, καθώς και του Τμήματος Κτηματολογίου και Χωρομετρίας του ίδιου υπουργείου, της Νομικής Υπηρεσίας της Δημοκρατίας και της Παγκύπριας Ένωσης Προσφύγων (ΠΕΠ).

Σημειώνεται ότι στο στάδιο της συζήτησης της πρότασης νόμου παρευρέθηκαν επίσης τα μέλη της επιτροπής κ. Χρίστος Χριστοφίδης και Κωστής Ευσταθίου.

Σκοπός της πρότασης νόμου είναι η τροποποίηση του περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) Νόμου, ώστε η απόκτηση ιδιόκτητης οικίας από κάτοχο τουρκοκυπριακής οικίας να μην αποτελεί αιτία τερματισμού της κατοχής της εν λόγω τουρκοκυπριακής οικίας.

Σύμφωνα με την αιτιολογική έκθεση που συνοδεύει την πρόταση νόμου, αριθμός προσφύγων μετά την τουρκική εισβολή κατέχει τις υπό αναφορά τουρκοκυπριακές οικίες για σκοπούς στέγασης επί σειρά ετών, χρονικό διάστημα κατά το οποίο έχει προβεί σε επιδιορθώσεις των εν λόγω οικιών με δική του οικονομική επιβάρυνση για την αναγκαία συντήρησή τους, προκειμένου να μπορεί να διαβιοί σε αυτές.

Με την προτεινόμενη ρύθμιση σκοπείται η άρση της άνισης μεταχείρισης μεταξύ προσφύγων στους οποίους παραχωρήθηκε από το κράτος τίτλος ιδιοκτησίας σε κυβερνητικούς οικισμούς ή οποιαδήποτε άλλη οικονομική βοήθεια για σκοπούς στέγασης και προσφύγων κατόχων τουρκοκυπριακών οικιών, των οποίων το δικαίωμα κατοχής τουρκοκυπριακής οικίας παύει να υφίσταται σε περίπτωση απόκτησης ιδιόκτητης οικίας.

Κατά τη συζήτηση του θέματος, ο διευθυντής της Υπηρεσίας Διαχείρισης Τουρκοκυπριακών Περιουσιών δήλωσε ότι το Υπουργείο Εσωτερικών εκφράζει τη διαφωνία του και ότι, σε περίπτωση που η υπό αναφορά πρόταση νόμου ψηφισθεί σε νόμο, ο νόμος αυτός θα δημιουργήσει περαιτέρω προβλήματα, καθώς μεγάλος αριθμός προσφύγων με δικαίωμα στέγασης θα συνεχίσει να παραμένει στις λίστες αναμονής για παραχώρηση στέγης.

Οι εκπρόσωποι του Τμήματος Πολεοδομίας και Οικήσεως, καθώς και του Τμήματος Κτηματολογίου και Χωρομετρίας δήλωσαν επίσης ότι διαφωνούν με την υπό αναφορά πρόταση νόμου.

Η εκπρόσωπος της Νομικής Υπηρεσίας της Δημοκρατίας δήλωσε ότι η υπό αναφορά πρόταση νόμου κρίνεται ως αντισυνταγματική, καθώς η νομοθετική εξουσία επεμβαίνει στον τομέα αρμοδιότητας της εκτελεστικής εξουσίας κατά παράβαση της αρχής της διάκρισης των εξουσιών.

Ο εκπρόσωπος της ΠΕΠ δήλωσε πως πρέπει να διατηρηθεί η βασική αρχή όσον αφορά την προσφυγική πολιτική του κράτους, όπως αυτή εφαρμόζεται μέχρι σήμερα. Συγκεκριμένα, πρόσθεσε, κάθε πρόσφυγας καθίσταται δικαιούχος, ως πρόσφυγας, των προγραμμάτων προσφυγικής βοήθειας των αρμόδιων υπηρεσιών του κράτους μόνο μια φορά.

Υπό το φως των πιο πάνω, η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

3 Ιουλίου 2023

Αρ. Φακ.: 23.02.064.006-2023

ΣΚ/Ελ.Π/ΝΚ